ກອງປະຊຸມສຸດຍອດ ສະຫະລັດ-ອາຟຣິກາ ໄຂຂຶ້ນ ຢູ່ວໍຊິງຕັນ (ວີດີໂອ/ສະໄລດ໌)
ໃນລະຫວ່າງກອງປະຊຸມນີ້ ສະຫະລັດຈະ​ເປີດ​ເຜີຍ ແຜນການລົງທຶນ ​ເກືອບ 1 ຕື້​ດອລລ່າ ​ ໃນຂໍ້​ຕົກລົງ​ດ້ານທຸລະ​ກິດ​ຕ່າງໆ ​​ເພີ້​ມທຶນ​ສຳຫລັບ​ການ​ຮັກສາ​ສັນຕິພາບ ແລະອີກຫຼາຍໆໂຄງການ. ​
ສະຫະລັດພ້ອມທີ່ຈະປະກາດ ການລົງທຶນ ມູນຄ່າຫຼາຍຕື້ ດອລລ່າ ຢູ່ໃນທະວີບອາຟຣິກາ ຄາດວ່າ ຈະມີປະມຸກລັດ ຈາກອາຟຣິກາ ຈຳນວນ 50 ທ່ານ ມາເຂົ້າ ຮ່ວມກອງປະຊຸມສຸດຍອດອາຟຣິກາ ລະຍະ 3 ມື້ ຊຶ່ງຈະເລີ້ມຕົ້ນໃນວັນຈັນມື້ນີ້ຢູ່ວໍຊິງຕັນ ບ່ອນທີ່ສະຫະລັດ ຈະເປີດເຜີຍ ແຜນການລົງທຶນ ເກືອບ 1 ຕື້ດອລລ່າ ໃນຂໍ້ ຕົກລົງດ້ານທຸລະກິດຕ່າງໆ ເພີ້ມທຶນສຳຫລັບການຮັກສາ ສັນຕິພາບ ແລະຜູກມັດຫຼາຍຕື້ດອລລ່າ ໃສ່ໂຄງການດ້ານ ອາຫານ ແລະ ພະລັງງານຕ່າງໆ ຢູ່ໃນອາຟຣິກາ ປະເທດຈີນ ຢູໂຣບ ແລະ ຍີ່ປຸ່ນ ທັງໝົດ ຕ່າງກໍໄດ້ຈັດເຫດການຄ້າຍ ຄືກັນນີ້ຂຶ້ນ ເພື່ອ ສົ່ງເສີມການລົງທຶນໃນອາຟຣິກາ ແຕ່ທຳນຽບຂາວປະຕິເສດວ່າ ກອງປະຊຸມສຸດຍອດ ອາຟຣິກາຂອງຕົນ ບໍ່ໄດ້ເປັນການຕອບໂຕ້ ຕໍ່ການລົງທຶນເພີ້ມຂຶ້ນຂອງຈີນ ຢູ່ໃນ ອາຟຣິກາ ບັນດາທຸລະກິດສະຫະລັດ ໂດຍທົ່ວໄປແລ້ວ ມີຄວາມລັງເລໃຈ ທີ່ຈະໄປລົງທຶນຢູ່ໃນ ອາຟຣິກາ ເຖິງແມ່ນວ່າໄດ້ເຫັນອັດຕາການຂະຫຍາຍ ຕົວສູງ ຢູ່ຫຼາຍໆປະເທດໃນ ອາຟຣິກາ ກໍຕາມ